
UKMERGĖS RAJONO SAVIVALDYBĖS MERO 2011 METŲ VEIKLOS ATASKAITA

Vykdydamas Lietuvos Respublikos vietos savivaldos įstatymo 12 straipsnio 2 dalį, įgyvendindamas Ukmergės rajono savivaldybės tarybos veiklos reglamento 133 ir 134 punktus, teikiu rajono Savivaldybės tarybai ir visai savivaldybės bendruomenei 2011 metų veiklos ataskaitą.

            Išsami informacija apie savivaldybės darbą yra pateikta internete tarybos nariams ir visuomenei, pagrindinius dalykus savo ataskaitoje žodžiu direktorius pateiks šiame posėdyje; aš nekartosiu direktoriaus pateiktų faktų ir mero ataskaitoje  pateiksiu savo bendrus pastebėjimus apie Tarybos ir mero darbą, padėtį savivaldybėje ir pokyčius per 2011 metus. 
             2011 metai dabartinei Ukmergės rajono savivaldybės tarybai buvo pirmieji šios kadencijos darbo metai. Vyko ir tebevyksta kai kurie struktūriniai pasikeitimai savivaldybės administracijoje, bet turiu pasakyti, kad iš esmės Taryba, jos komitetai, komisijos, Tarybos nariai, administracija, savivaldybės administracijos direktorius, biudžetinės ir viešosios įstaigos bei savivaldybės kontroliuojamos įmonės ir organizacijos praėjusiais metais dirbo nuosekliai, užtikrino pradėtų darbų ir priemonių įgyvendinimo tęstinumą ir Vietos savivaldos bei kituose įstatymuose nustatytų funkcijų vykdymą. Taryba svarstė visuomenės gyvenimui svarbiausias problemas ir teikė siūlymus dėl vietos savivaldai keliamų ir kylančių uždavinių sprendimo.


2011 m. vasario 27 d. įvyko rinkimai į savivaldybių tarybas. Savivaldybės taryboje pasikeitė 7  nariai ir Tarybą sudaro  7 partijų atstovai ir vienas save išsikėlęs kandidatas. Valdančioji dauguma susiformavo sudėtingomis sąlygomis ir dirba, siekdama išlaikyti pradėtų darbų tęstinumą, vadovaudamasi protu, o ne emocijomis.  
2011 m. balandžio 14 d. įvyko pirmasis Savivaldybės tarybos posėdis, kuriame buvau išrinktas meru. Rajono mero pavaduotoju buvo paskirtas Regimantas Baravykas, administracijos direktoriumi - Juozas Varžgalys,  direktoriaus pavaduotoja  rugpjūčio 4 d. posėdyje buvo paskirta Jolanta Kanapeckienė. 

Buvo sudaryti  Tarybos komitetai:
Biudžeto ir ekonominės plėtros komitetas (pirmininkė Elena Mirinavičienė); 

Švietimo, kultūros ir sporto komitetas (pirmininkas Vladislovas Spruogis); 

Kaimo ir aplinkosaugos komitetas (pirmininkas Valentinas Genys);
 Savivaldybės ūkio komitetas (pirmininkas Juozas Armanavičius);
Sveikatos ir socialinės paramos komitetas (pirmininkas Sigitas Masiulionis).  

           Taryboje apie savo įsikūrimą pasiskelbė 7 frakcijos: Darbo partijos, Jungtinė, Liaudininkų, Valstiečių, Liberalų, Lietuvos socialdemokratų partijos, Tėvynės Sąjungos-Lietuvos krikščionių demokratų.
          Pagrindinė Tarybos darbo forma  Tarybos posėdžiai. Jie buvo vieši.
          Rajono gyventojai apie posėdžių sušaukimo laiką ir vietą informuojami  per vietinę žiniasklaidą ir savivaldybės interneto svetainėje www.ukmerge.lt. 
Tarybos posėdžiai, sprendimų projektai ir priimti sprendimai bei  balsavimo rezultatai skelbiami savivaldybės interneto svetainėje skyrelyje „Tarybos posėdžiai“, gyventojams sudaryta galimybė prisijungus per elektroninių paslaugų sistemą išreikšti savo nuomonę dėl sprendimų projektų ir taip daryti įtaką politiniams sprendimams. Savivaldybės interneto svetainėje skelbiami Savivaldybės tarybos posėdžių metu daromi garso įrašai. Veikia elektroninė balsavimo sistema.
           Tarybos darbas buvo planuojamas pusmečiais, atsižvelgiant į Tarybos narių pasiūlymus ir rajono savivaldybės administracijos teikiamus Tarybai svarstyti klausimus.

Per 2011 metus įvyko 14 Tarybos posėdžių. Pateikti ir užregistruoti 232 sprendimų projektai, priimta 219 sprendimų. 

Dauguma Savivaldybės tarybos narių sąžiningai lankė rajono savivaldybės Tarybos ir komitetų posėdžius. Paprastai viename ar keliuose posėdžiuose  nedalyvaujama dėl ligos ar kitų svarbių priežasčių. 


Visi Tarybai teikiami svarstyti klausimai pirmiausia buvo svarstomi komitetuose, prieš Tarybos posėdžius aptariami frakcijų seniūnų sueigose.

Komitetų posėdžiuose daugiausia buvo svarstomi Tarybos posėdžių darbotvarkėse numatyti klausimai. Komitetuose atskirai buvo diskutuojamos kuruojamos srities problemos. Intensyviausiai dirbo Savivaldybės ūkio, Sveikatos ir socialinės paramos komitetai. Šios kadencijos Tarybos darbo naujovė – išvažiuojamieji posėdžiai atskleidė problemas kaimiškose seniūnijose ir rodo, kokia linkme turėtų planuoti savo darbą savivaldybės administracija ir Savivaldybės taryba, sprendžiant kaimiškųjų vietovių problemas. Tai vietinių kelių būklė, gyvenviečių apšvietimas, susisiekimas su miestu, vandentvarka, nenaudojamų pastatų būklė, socialinės problemos. 

Ukmergės rajono savivaldybės tarybos reglamente yra numatyta, kad prieš prasidedant kiekvienam Savivaldybės tarybos posėdžiui, skiriamas laikas „Piliečio tribūnai“. Kiekvienas užsiregistravęs asmuo turi teisę iki 5 minučių pasisakyti tribūnoje rūpimu klausimu dalyvaujant Savivaldybės tarybos nariams, merui, administracijos direktoriui, savivaldybės administracijos skyrių vedėjams.

Piliečių tribūna pasinaudojo 15 piliečių. Pareiškėjų problemos buvo nagrinėjamos, informacija pateikta  tarybos nariams, piliečiams atsakyta asmeniškai. 

Pagal priimtų sprendimų turinį Savivaldybės taryboje daugiausia nagrinėta su investicijomis ir savivaldybės turtu susijusių klausimų. Tai pritarimas įvairioms programoms ar projektams, patalpų nuoma, turto perdavimas, jo įteisinimas. Kiti sprendimai – organizaciniais,  biudžeto, finansiniais, švietimo klausimais, išklausyta gana daug įvairių ataskaitų.

Norėčiau paminėti keletą sprendimų, kurių priėmimas buvo svarbus daugumai rajono gyventojų, sulaukė visuomenės reakcijos, įnešė naujovių:

„Dėl savivaldybės tarybos sekretoriato steigimo ir Ukmergės rajono savivaldybės tarybos 2008-05-25 sprendimo Nr. 7-117 „Dėl Ukmergės rajono savivaldybės administracijos struktūros“ dalinio pakeitimo“;
„Dėl Ukmergės rajono smulkaus ir vidutinio verslo rėmimo fondo tarybos sudarymo“;

„Dėl Dainavos gyvenvietės šilumos ūkio decentralizavimo“;
„Dėl gyvūnų globos, laikymo ir naudojimo taisyklių Ukmergės rajono savivaldybėje dalinio pakeitimo“. 

 „Dėl UAB Ukmergės autobusų parko keleivių vežimo autobusais miesto ir priemiesčio maršrutais tarifų“;

„Dėl Ukmergės rajono garbės piliečio vardo suteikimo“.
„Dėl Ukmergės rajono savivaldybės kūno kultūros ir sporto tarybos nuostatų bei sudėties patvirtinimo“.
Keletas minčių apie mero funkcijų vykdymą:

Pa​grin​dinė sa​vi​val​dybės me​ro funk​ci​ja – pla​nuo​ti Ta​ry​bos veiklą, nu​sta​ty​ti ir su​da​ry​ti Ta​ry​bos posėdžių dar​bot​var​kes bei teik​ti spren​dimų pro​jek​tus, šauk​ti Ta​ry​bos posėdžius ir jiems pir​mi​nin​kau​ti, ko​or​di​nuo​ti Ta​ry​bos ko​mi​tetų ir ko​mi​sijų veiklą.

Ataskaitiniu laikotarpiu priimti 77 mero potvarkiai veiklos klausimais. Jais buvo sprendžiami Tarybos posėdžių sušaukimo, įvairių delegacijų sudarymo, Tarybos narių dalyvavimo mokymuose, apdovanojimų  ir kiti klausimai.  Keletu potvarkiu buvo sudarytos darbo grupės atskiriems klausimams spręsti: 

2011 m. Savivaldybės meras priėmė gyventojus asmeniniais klausimais. Dažniausiai gyventojai kreipėsi dėl socialinių problemų, komunaliniais, finansinės paramos klausimais.

Me​ras kar​tu su Ta​ry​bos na​riu Rolandu Janicku at​sto​vauja sa​vi​val​dy​bei Re​gio​no plėtros ta​ry​bo​je. 2011 m. dalyvauta  visuose jos posėdžiuose. Juose buvo svarstomi, tvirtinami ir ne kartą  tikslinami, įvairūs projektiniai pasiūlymai, pateikti Vilniaus regiono plėtros tarybai pagal  2007 – 2013 m. Sanglaudos  skatinimo veiksmų programą,  2007-2013 m. Ekonomikos augimo veiksmų programą, svarstomi kiti klausimai. Rūpintasi, kad Vilniaus regiono plėtros taryba savivaldybės pateiktiems pasiūlymams pritartų.
Regiono plėtros ta​ry​ba 2011 metais dirbo labai intensyviai, posėdžių me​tu buvo svarstomi Vilniaus regionui aktualūs klausimai. 
Dalyvauta visuose Lietuvos savivaldybių asociacijos tarybos posėdžiuose ir suvažiavime.

Meras taip pat yra atsakingas, kad būtų deramai atstovaujama savivaldybės interesams bendradarbiaujant ir sprendžiant klausimus su valstybės valdžios ir valstybinio administravimo subjektais, teisėsaugos institucijomis, nevyriausybinėmis organizacijomis, užsienio valstybių savivaldybėmis. 


Sprendžiant aktualias rajono problemas, buvo lankomasi Seime, ministerijose, agentūrose ir kitose valstybinėse įstaigose.

Bendradarbiaujant ir sprendžiant vietos lygmens klausimus su rajone įsikūrusiais valstybinio administravimo subjektų padaliniais, kviečiami pasitarimai, kuriuose dalyvauja rajono įmonių, įstaigų vadovai, savivaldybės specialistai.

Savivaldybės tarybos nariai yra deleguoti į įvairias komisijas, visuomenines tarybas, darbo grupes ir pan. Dauguma jų konstruktyviai dalyvauja šiose veiklose. Deja, turime ir kitokių pavyzdžių. Tarybos narys Arūnas Dudėnas, deleguotas į Kūno kultūros ir sporto tarybą, nedalyvavo nė viename šios tarybos posėdyje (jų buvo 4) ir nepateikė jokių siūlymų šioje taryboje svarstomais klausimais.


Kaip visuomet, Savivaldybės tarybos teisės aktų priežiūrą vykdė Vyriausybės atstovas Vilniaus apskrityje. Atsakyta į šios institucijos raštus, vykdyti teikimai,  reikalavimai dėl Ukmergės rajono savivaldybės teisės aktų, Administracinių ginčų komisijų įstatymo, Atsinaujinančių išteklių energetikos įstatymo įgyvendinimo, UAB Ukmergės autobusų parko keleivių vežimo autobusais miesto ir priemiesčio maršrutais tarifų, socialinio būsto nuomos tvarkos, žemės sklypų formavimo, medžiojamų gyvūnų padarytos žalos, eismo saugumo, socialinės globos, draudimo rūkyti viešose vietose,  interneto svetainių,  vandentvarkos infrastruktūros, paveldosaugos, šilumos, rezervinių gyvenamųjų patalpų, savivaldybės finansinės būklės.  

Bendrasis  skyrius kontroliuoja šių nurodymų vykdymą.

Savivaldybės taryba yra sudariusi komisijas atskiriems klausimams nagrinėti - paskirstyti atskiroms programoms numatytas lėšas, spręsti klausimams, iškylantiems vienoje ar kitoje srityje. Komisijų veikla priklauso nuo daugelio aplinkybių; kai kurios iš jų gali dirbti tam tikroje srityje savarankiškai, kryptingai ir kūrybiškai.

Noriu atsakingai pažymėti, kad turime pasiekti, jog mūsų sukurtos tarybos, komisijos, darbo grupės pateiktų savo ataskaitas savivaldybės Tarybai, pačios įvardintų veiklas, kuriomis užsiima, kokių rezultatų pasiekia.
Taip pat norėčiau pabrėžti,  kad būtina įtvirtinti nuostatą dėl informacijos apie priimtų sprendimų vykdymą. Norint pasiekti geresnių rezultatų, reikia grįžtamosios analizės, t.y. įvertinti, ką ir kaip padarėme. 
Visi turėtume siekti efektyvesnio ir tikslingesnio Tarybos darbo planavimo, kuris būtų paremtas ne tik administracijos pasiūlymais, bet ir politikų požiūriu, strateginių tikslų įgyvendinimu. Šiuo metu koncentruojamės daugiausia į einamųjų klausimų sprendimą, patvirtindami savivaldybės Tarybos veiklos planus pusmečiams.  

Šitų problemų sprendimas turėtų suaktyvėti pradėjus dirbti Tarybos sekretoriatui. 

2011 metais, kaip ir kasmet, Ukmergės rajono savivaldybė dalyvavo visų instancijų bendrosios kompetencijos ir administraciniuose teismuose. Šiais metais buvo nagrinėjami įvairiausi klausimai, susiję su Ukmergės rajono šilumos ūkio modernizavimo ir renovacijos sutarties nutraukimu. Daugiausia bylų inicijuotos UAB „Miesto energija“, tačiau keletoje - pareiškėju buvo Vyriausybės atstovas, kuris dažniausiai į teismus kreipėsi esant UAB „Miesto energija“ skundams dėl klausimų, susijusių su šilumos ūkio perėmimu. 

Norėčiau šiek tiek plačiau pakalbėti šia tema. 


2011 metais teismų sprendimai šilumos ūkio atsiėmimo iš buvusio nuomininko, šiam šiurkščiai pažeidus sutartį, klausimais savivaldybei buvo palankūs. 2011 metų birželyje Vilniaus apygardos teismas konstatavo, kad savivaldybė teisėtai ir pagrįstai nutraukė 2000 metų Ukmergės rajono šilumos ūkių modernizavimo ir renovacijos sutartį, o buvęs nuomininkas šiurkščiai pažeidė minėtą sutartį. Šis Vilniaus apygardos teismo sprendimas buvo apskųstas. 2011 metų gruodžio mėnesį Lietuvos apeliacinis teismas paliko galioti pirmosios instancijos teismo sprendimą. Tai  reiškia, kad savivaldybė, nutraukdama minėtą sutartį, buvo teisi, o buvęs nuomininkas – UAB Miesto energija – šiurkščiai pažeidė sutartį. Šiandien Lietuvos apeliacinio teismo sprendimas, nors ir yra įsigaliojęs, bet jo vykdymas laikinai sustabdytas, kol Aukščiausiasis teismas 2012 m . balandžio mėnesį išnagrinės kasacinį skundą. Norėčiau priminti, kad Aukščiausiasis  teismas 2007 m sprendimu UAB Ukmergės energijai – (dabar vadinamai UAB Miesto energija) buvo uždraudęs reorganizuoti įmonę be savivaldybės sutikimo.
               Kita ne mažiau svarbi tema, gvildenta teismuose – ekstremalios situacijos Ukmergės rajone paskelbimas.  Ukmergės rajono savivaldybei teismo sprendimu perėmus šilumos ūkio turtą ir faktiškai pradėjus tiekti šilumą, Valstybinė kainų ir energetikos kontrolės komisija jau beveik 2 metus nevykdo Šilumos ūkio įstatymo nuostatų ir nepanaikina UAB „Miesto energija“ turimos šilumos tiekimo licencijos. Paradoksali situacija – įmonė, kurią teismas įsiteisėjusiu sprendimu pripažino šiurkščiai pažeidusią sutartį, nevaldanti nei šilumos tiekimo trasų, nei katilinių, Valstybinės kainų ir energetikos kontrolės komisijos laikoma vienintele teisėta šilumos tiekėja Ukmergės rajone. Savivaldybei neliko nieko kito, kaip tik skelbti ekstremalią situaciją. Nors buvęs nuomininkas siekė ekstremalios situacijos Ukmergės rajone atšaukimo tiek teisiniu keliu, tiek kitais būdais, savivaldybei pavyko išsaugoti ekstremalią situaciją rajone, todėl  rajono šilumos vartotojams užtikrintas šilumos tiekimas.  

               Su šilumos ūkio atsiėmimu susijusiais klausimais vyko ir kiti teismo procesai - skundžiami antstolių veiksmai, šilumos kainos. 

Dar viena aktuali tema – tendencingos, netikslios, nepilnos ar iškraipytos informacijos skelbimas žiniasklaidoje. Dažnai pasigirsta nesuprantančių ar suklaidintųjų klausimai – kodėl savivaldybė naudojasi viešųjų ryšių bendrovės paslaugomis. Atsakymas į tai gana paprastas – oponentai šilumos ūkio atsiėmimo klausimais informaciniam karui skyrė didžiules lėšas ir pajėgumus. Su turimais darbuotojais, be pagalbos iš šalies, savivaldybė neturėjo jokios galimybės atsilaikyti prieš neteisingos ir tendencingos informacijos, žeminančios savivaldybę, jos sprendimus, laviną. Siekiant operatyviai ir objektyviai informuoti visuomenę bei paneigti oponentų dezinformaciją, buvo dirbamas didelės apimties darbas rengiant ir platinant informacinius pranešimus - taip visuomenei teikiant objektyvią informaciją,  paneigiant skleidžiamas neteisingas žinias ar klaidinančius oponentų pareiškimus.

2011 metais tęsėsi bendradarbiavimas su užsienio partneriais. 
2011 m. miesto šventės metu surengta tarptautinė konferencija bei vakaronė „Kultūrų bei tradicijų įvairovė“, kurios metu dalyvavo svečiai iš dešimties miestų partnerių. Šventės metu pasirašytas ketinimų protokolas dėl bendradarbiavimo su Vusterio miestu (Jungtinė Karalystė).

Rajono delegacijos atstovavo oficialiuose vizituose Vokietijoje, Lenkijoje, Latvijoje, Ukrainoje, Italijoje, Baltarusijoje. Su miestais partneriais Herljunga (Švedija) bei Podolės Kamenecu (Ukraina) įgyvendinamas tęstinis socialinis projektas, kurio lėšomis finansuotas specialistų vizitas į Švediją bei tarptautinė konferencija Ukmergėje. 

2011 m. gautas finansavimas tarptautiniams projektams:

1. „Švietimo ir profesinio mokymo mainai praktikantams ir profesionalams, susijusiems su viešąja erdve ir miesto landšaftu“ (projekto vertė 37.950 Lt). Projekte dalyvauja penkios šalys.  

2. „Ukmergės ir Svisloč miestų bendruomenių bendradarbiavimas ir kultūrinis dialogas“ (projekto vertė - 259.979 Lt). Projekto metu numatomas Ukmergės bei Svisloč (Baltarusija) rengiamų mugių finansavimas.

3. „Vadybinių gebėjimų tobulinimas sprendžiant mokyklos nelankymo problemas“ (projekto vertė – 40650 Lt). Dalyvauja dvi šalys – Lietuva ir Turkija). 

Kartu su Lietuvos savivaldybių asociacija dalyvauta bendrame tarptautiniame projekte Šiaurės Airijoje. Organizuotas vizitas į Ekonomikos forumą Baltarusijoje. Pasirašyta bendradarbiavimo sutartis su Ašmena.

Pateikti nauji tarptautiniai projektai Švietimo mainų paramos fondui:

„Už darnią miesto plėtrą atsakingų specialistų kvalifikacijos didinimas, pritaikant ES patirtį“ (15 dalyvių)- projekto vertė 71.708 Lt
“Socialinio dialogo stiprinimas plėtojant partnerystę su ES šalimis” (23 dalyviai) - projekto vertė 109862 Lt.

Kartu su švedais pateiktas projektas „Miestų sodai Europoje“, kuriame dalyvauja 5 šalys. Projekto vertė - 5.000.000 eurų. 

Sėkmingam tarybos darbui būtinas sėkmingas administracijos darbas. Tiesiogiai Taryba įtakoja administraciją skirdama direktorių ir jo pavaduotoją. Siekiant optimizuoti savivaldybės administracijos darbą,  buvo pakeista administracijos struktūra, perskirstytos funkcijos, darbuotojų pareigybės. 2012 metais šis pertvarkos procesas bus tęsiamas ir tobulinamas. 
Baigdamas norėčiau pažymėti, kad 2011 metais Tarybos darbe buvo momentų, kai eikvojome laiką tuščioms politinėms diskusijoms, ambicijoms.

Manau, kad visi turėtume stengtis dalykiškai spręsti nelengvas šio sudėtingo laikmečio padiktuotas problemas, siekti bendros veiklos rezultato; šeimininkiškai žvelgti į rajono gyvenimą, nedaryti dirbtinų kliūčių. Toks būtų mano palinkėjimas visiems Tarybos nariams. Juk į šią Tarybą mus visus delegavo rajono žmonės. . 
Savivaldybės meras             Algirdas Kopūstas
